Document ID: 32014R0605

KOMMISSIONENS FORORDNING (EU) Nr. 605/2014
af 5. juni 2014
om ændring, med henblik på introduktion af fare- og sikkerhedssætninger på kroatisk og dens tilpasning til den tekniske og videnskabelige udvikling, af Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til akten vedrørende Republikken Kroatiens tiltrædelsesvilkår samt om tilpasning af traktaten om Den Europæiske Union og traktaten om oprettelse af Det Europæiske Atomenergifællesskab (1), særlig artikel 50,
under henvisning til Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (2), særlig artikel 37, stk. 5, og
ud fra følgende betragtninger:
(1)
I Kommissionens forordning (EU) nr. 487/2013 (3) ændres visse sprogtabeller med faresætninger, der er anført i bilag III til forordning (EF) nr. 1272/2008 samt visse sprogtabeller med sikkerhedssætninger, der er anført i bilag IV til forordningen. Med Kroatiens tiltrædelse af Den Europæiske Union den 1. juli 2013 er det nødvendigt, at alle fare- og sikkerhedssætninger, der er fastsat i forordning (EF) nr. 1272/2008, som ændret ved Kommissionens forordning (EU) nr. 487/2013, også er tilgængelige på kroatisk. Denne forordning indfører de nødvendige tilpasninger i sprogtabellerne.
(2)
Del 3 i bilag VI til forordning (EF) nr. 1272/2008 indeholder to lister over harmoniseret klassificering og mærkning af farlige stoffer. Tabel 3.1 indeholder en liste over harmoniseret klassificering og mærkning af farlige stoffer baseret på de kriterier, der er anført i del 2-5 i bilag I til forordning (EF) nr. 1272/2008. Tabel 3.2 indeholder en liste over harmoniseret klassificering og mærkning af farlige stoffer baseret på de kriterier, der er anført i bilag VI til Rådets direktiv 67/548/EØF (4).
(3)
Forslag til ny eller opdateret harmoniseret klassificering og mærkning af visse stoffer er indgivet til Det Europæiske Kemikalieagentur (ECHA) i henhold til artikel 37 i forordning (EF) nr. 1272/2008. På baggrund af udtalelserne fra ECHA's Udvalg for Risikovurdering om forslagene, og på baggrund af de berørte parters kommentarer, er det hensigtsmæssigt at indføre, slette eller opdatere den harmoniserede klassificering og mærkning af visse stoffer ved at ændre bilag VI til forordningen.
(4)
Da leverandørerne har behov for en vis frist for at tilpasse mærkningen og emballeringen af stoffer og blandinger til de nye klassificeringer samt sælge lagerbeholdninger, bør det ikke kræves, at de nye harmoniserede klassificeringer overholdes omgående. Leverandørerne har desuden behov for en vis frist for at kunne overholde de registreringsforpligtelser, der følger af de nye harmoniserede klassificeringer for stoffer, der er klassificeret som kræftfremkaldende, mutagene eller reproduktionstoksiske i kategori 1A og 1B (tabel 3.1) og kategori 1 og 2 (tabel 3.2), eller som er meget giftige for vandlevende organismer, og som kan forårsage langtidsvirkninger i vandmiljøet, navnlig dem, der er anført i artikel 23 i Europa-Parlamentets og Rådets forordning (EF) nr. 1907/2006 (5).
(5)
I overensstemmelse med overgangsbestemmelserne i forordning (EF) nr. 1272/2008, som tillader indførelse af de nye bestemmelser på et tidligere tidspunkt på frivillig basis, skal leverandørerne have mulighed for at anvende de harmoniserede klassificeringer samt for at tilpasse mærkningen og emballeringen, ligeledes på frivillig basis, inden fristen for overholdelse.
(6)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 133 i forordning (EF) nr. 1907/2006 -
UDSTEDT FØLGENDE FORORDNING:
Artikel 1
I forordning (EF) nr. 1272/2008 foretages følgende ændringer:
1)
Bilag III ændres som anført i bilag I til nærværende forordning.
2)
Bilag IV ændres i overensstemmelse med bilag II til nærværende forordning.
3)
Bilag VI ændres som anført i bilag III til denne forordning.
Artikel 2
1. Uanset artikel 3, stk. 2, kan stoffer og blandinger før henholdsvis den 1. december 2014 og den 1. juni 2015 klassificeres, mærkes og emballeres i overensstemmelse med nærværende forordning.
2. Uanset artikel 3, stk. 2, behøver stoffer, der er klassificeret, mærket og emballeret i overensstemmelse med forordning (EF) nr. 1272/2008, og som allerede er markedsført inden den 1. december 2014, ikke at mærkes om og emballeres om i overensstemmelse med denne forordning før den 1. december 2016.
3. Uanset artikel 3, stk. 2, behøver blandinger, der er klassificeret, mærket og emballeret i overensstemmelse med Europa-Parlamentets og Rådets direktiv 1999/45/EF (6) eller forordning (EF) nr. 1272/2008, og som allerede er markedsført inden den 1. juni 2015, ikke at mærkes om og emballeres om i overensstemmelse med nærværende forordning før den 1. juni 2017.
4. Uanset artikel 3, stk. 3, kan de harmoniserede klassificeringer, som er fastsat i bilag III til denne forordning, finde anvendelse før den i artikel 3, stk. 3, nævnte dato.
Artikel 3
1. Denne forordning træder i kraft på tyvendedagen efter offentliggørelsen i Den Europæiske Unions Tidende.
2. Artikel 1, stk. 1 og 2, finder anvendelse på stoffer fra den 1. december 2014 og på blandinger fra den 1. juni 2015.
3. Artikel 1, stk. 3, finder anvendelse fra den 1. april 2015.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. juni 2014.

Labels: 1
10
20
3
12
18
15